# Caius Antonius Hybrida

### A Wikipédiából, a szabad lexikonból.

Caius Antonius Hybrida (? - Kr. e. 44 k.) római politikus, hadvezér. Az Antonia gens, egy előkelő plebejusnemzetség tagja, Marcus Antonius Orator fia, M. Antonius Creticus fivére és a triumvir Marcus nagybátyja, illetve egy időben apósa volt. Fattyú jelentésű ragadványnevét gaztetteivel érdemelte ki: Plinius pl. homo semiferusnak, félvad embernek nevezte.

Sullával tartott a Mithridatész pontoszi király elleni háborúban, majd amikor felettese Kr. e. 83-ban visszatért Rómába, Görögországban maradt a lovasság egy részével, és végigrabolta a területet. Tevékenységéért Kr. e. 76-ban Julius Caesar megvádolta, végül Kr. e. 70-ben a censorok rövid időre kizárták a senatusból a szövetségesek megkárosítása miatt. Nem sokkal ezután aedilis lett, amely tisztségét nagy fényűzés keretében viselte. Kr. e. 65-ben praetor, Kr. e. 63-ban pedig consul lett, mindkét alkalommal Cicero volt a kollégája.

A legtöbb forrás szerint Antonius részt vett Catilina összeesküvésében, ami elképzelhető közismert pénzéhessége és extravaganciája alapján. Végül Cicero állította a konzervatív oldalra azzal, hogy a gazdag Macedonia provinciát ígérte neki consuli megbizatásának lejárta utánra. Ezért aztán haddal indult Catilinia seregei ellen, de a volt barátja elleni győztes összecsapást nem személyesen vezette, hanem betegségre hivatkozva átadta legatusának, Marcus Petreiusnak az irányítást.

A háború végeztével átvette Macedonia irányítását, ám olyan felháborítóan rabolta össze hatalmas vagyonát, hogy a senatus Kr. e. 61. elején a visszahívását fontolgatta. (Ragadványnevét is innen kapta.) Cicero védte meg, akiről rebesgették, hogy a tartomány átadásáért cserében részt kapott az összeharácsolt zsákmányból. Antoniust Kr. e. 60-ban Caius Octavius, a későbbi Augustus császár apja váltotta fel a tartomány élén, őt magát pedig Kr. e. 59-ben megvádolták a tartomány kizsákmányolásával és a Catilina-összeesküvésben való részvétellel. Cicero ismét kiállt volt kollégájáért, aki ezután visszavonult Cephallenia ión-tengeri szigetére, amelyet mintegy sajátjának tekintett. Sztrabón szerint külön várost is építtetett rajta.

Caesar hívta vissza Rómába a Kr. e. 40-es években. Utolsó adatunk róla az, hogy Kr. e. 44. elején a fővárosban tartózkodott. Feltehetően nem sokkal élte túl a dictatort.

Két lánya ismeretes, mindkettőjüket Antoniának hívták. Egyikük egy időben Hybrida unokaöccsének, Marcus Antoniusnak volt a felesége.

## [szerkesztés] Forrás

- Dictionary of Greek and Roman Biography and Mythology. Szerk.: William Smith. Boston, C. Little & J. Brown, 1867. Lásd még itt.

A lap eredeti címe "http://hu.wikipedia.org../../../c/a/i/Caius_Antonius_Hybrida_2b7a.html"

Kategóriák: Római politikusok | Római hadvezérek, katonák

##### Views

- Szócikk
- Vitalap
- Aktuális változat

##### Keresés